че основната цел на предложената нова услуга е различна от превоз на пътници между гари, разположени в различни държави членки. За да изпълнят това изискване, субектите, които подават искане за такъв анализ, следва да могат да използват стандартни формуляри за искане, публикувани от регулаторния орган.
 (6)
 Регулаторният орган следва да извърши както качествен, така и количествен анализ, по-скоро за да определи предназначението на услугата в средносрочен план, отколкото нейните характеристики в определен момент. Критериите за оценка следва да бъдат определени в приетата от регулаторния орган методика за анализ на основната цел, която е съобразена с особеностите на железопътния транспорт в съответната държава членка. Нито един количествен праг не следва да се прилага строго или изолирано.
 (7)
 Искането за оценка на икономическото равновесие следва да съдържа цялата необходима информация, с която да бъде доказано, че икономическото равновесие на договора за обществени услуги би било нарушено от предложената нова услуга. Икономическото равновесие на договор за обществени услуги следва да бъде считано за нарушено от предложената нова услуга, ако е налице съществена промяна на стойността на договора за обществени услуги, което означава, че в един пазар с конкурентна структура извършваните по този договор услуги повече не биха били устойчиви и че от извършването им не би било възможно да бъде реализирана разумна печалба.
 (8)
 Оценката на въздействието на предложената нова услуга върху икономическото равновесие на договор за обществени услуги следва да се основава на обективен метод и критерии за оценка, определени в приетата от регулаторния орган методика за оценка на икономическото равновесие, която е съобразена с особеностите на железопътния транспорт в съответната държава членка. Икономическият анализ следва да бъде съсредоточен върху икономическото въздействие, което предложената нова услуга оказва върху договора за обществени услуги като цяло, включително върху конкретно засегнатите услуги, за целия му срок на действие. Нито един предварително определен количествен праг не следва да се прилага строго или изолирано. Освен икономическия анализ на въздействието, което предложената нова услуга оказва върху договора за обществени услуги, регулаторният орган следва да отчете също така и ползите за клиентите в краткосрочен и средносрочен план.
 (9)
 Преразглеждане на решение, взето от регулаторния орган в резултат на оценка на икономическото равновесие, следва да бъде възможно само в случаите, когато е налице съществена промяна на новата услуга в сравнение с анализираните от регулаторния орган данни или когато е налице съществена разлика между действителното и очакваното въздействие върху услугите, извършвани съгласно договора за обществени услуги. За да се гарантира минимална правна стабилност за оператора на новата услуга, следва да бъде предвиден период, през който не може да се иска каквото и да било преразглеждане.
 (10)
 Без да се засяга принципът на независимост на регулаторните органи в процеса на вземане на решения по член 55, параграф 1 от Директива 2012/34/ЕС, регулаторните органи следва да обменят информация помежду си, а когато в отделни случаи е уместно, те следва да съгласуват своите принципи и действия, свързани с анализите на основната цел и оценките на икономическото равновесие, за да се избегнат значителни различия в техните практики, което би създало несигурност на пазара на международни